 
Klausimas.  

Nustatyta, kad subjektams, kurių per einamuosius finansinius metus prekėms, paslaugoms ir darbams įsigyti sudaromų sutarčių bendra vertė neviršija 30 000 Eur, netaikoma prievolė viešinti sutartis (nei raštu, nei žodžiu sudarytas), rengti metinius pirkimų planus, skelbti pirkimų suvestines, vykdyti pirkimus per CPO LT katalogą, pirkimus vykdyti CVP IS priemonėmis, neprivaloma vadovautis Viešųjų pirkimų tarnybos patvirtintu Mažos vertės pirkimų tvarkos aprašu, vykdyti skelbiamas ar neskelbiamas apklausas ir taip toliau. 
Jeigu yra bent vienas pirkimas, kai sudaromos sutarties vertė daugiau kaip 15 tūkst. Eur be PVM, ar perkančioji organizacija privalo vykdyti pirkimą per CPO?

Atsakymas (VPT komentaras).
VPĮ 25 straipsnio 5 dalyje numatyta, kad perkančiosioms organizacijoms, kurių per einamuosius finansinius metus prekėms, paslaugoms ir darbams įsigyti sudaromų sutarčių bendra vertė neviršija 30 000 Eur (trisdešimt tūkstančių eurų) (be pridėtinės vertės mokesčio), atliekant šiuos pirkimus, šio įstatymo reikalavimai, išskyrus šio įstatymo 17 ir 96 straipsnius, netaikomi. 
Taigi subjektams, kurių per einamuosius finansinius metus prekėms, paslaugoms ir darbams įsigyti sudaromų sutarčių bendra vertė neviršija 30 000 Eur, netaikoma prievolė viešinti sutartis (nei raštu, nei žodžiu sudarytas), rengti metinius pirkimų planus, skelbti pirkimų suvestines, vykdyti pirkimus per CPO LT katalogą, pirkimus vykdyti CVP IS priemonėmis, neprivaloma vadovautis Viešųjų pirkimų tarnybos patvirtintu Mažos vertės pirkimų tvarkos aprašu, vykdyti skelbiamas ar neskelbiamas apklausas ir nėra pareigos pirkti per savivaldybės įsteigtą centrinę perkančiąją organizaciją, nes tokiu atveju taikomi tik VPĮ 17 ir 96 straipsnių reikalavimai.
Primename, kad perkančioji organizacija, norėdama pasinaudoti VPĮ 25 straipsnio 5 dalimi, turi būti įsitikinusi, kad nebus viršyta 30 000 eurų be PVM riba.  Nėra galimybės iš pradžių netaikyti, o paskui pradėti taikyti VPĮ. 

Klausimas.  
Ar gali įstaiga pati atlikti pirkimą iki 15 tūkst. Eur be PVM, neinformuodama Centrinės perkančiosios organizacijos. Ar paruoštą mažos vertės pirkimų planą turime derinti su Centrine perkančiąja organizacija?  
Ar teikiant pirkimų poreikio sąrašą, turi būti nurodyti tik tie pirkimai, kurių sutarties vertė viršija 15000,00 Eur be PVM ir kurių nėra CPO LT kataloge?
Atsakymas.
Vadovaujantis Ignalinos rajono CPO vykdomų centralizuotų viešųjų pirkimų taisyklių, patvirtintų Ignalinos rajono savivaldybės administracijos direktoriaus 2022 m. lapkričio 18 d. įsakymu Nr. VT-520,  II skyriaus nuostatomis, „perkančioji organizacija, pasirašiusi Centralizuotą viešųjų pirkimų veiklos paslaugų sutartį, ne vėliau kaip per 3 darbo dienas nuo Ignalinos rajono savivaldybės tarybos sprendimo, kuriuo priimamas rajono biudžetas, dienos DVS turi pateikti informaciją apie poreikį įsigyti prekių, paslaugų ar darbų einamiesiems biudžetiniams metams (informacija pateikiama pagal nustatytą formą, Taisyklių 1 priedas). Už pateiktos informacijos teisingumą yra atsakinga pati perkančioji organizacija“. Taigi per 3 darbo dienas nuo Ignalinos rajono savivaldybės tarybos sprendimo, kuriuo tvirtinamas rajono savivaldybės biudžetas, priėmimo perkančioji organizacija turi pateikti Ignalinos rajono CPO informaciją apie planuojamą pirkimų poreikį, taip pat ir tų, kurių sutarties vertė neviršija 15000 Eur be PVM.  

Klausimas. 
Kas vykdys viešuosius pirkimus, kurių sutarties vertė viršija 15 000 Eur (be pridėtinės vertės mokesčio) ribą ir pirkimai yra CPO LT kataloge: perkančioji organizacija ar Ignalinos rajono CPO?
Atsakymas.
Pirkimai, kurių vertė viršija 15000 Eur be PVM ir kurie yra CPO LT  kataloge, atliekami per CPO LT. Pirkimą atlieka Perkančioji organizacija.

Klausimas.
Ar  maisto produktų pirkimą vykdys Ignalinos rajono CPO, ar tik tas pirkimo dalis, kurių sutarties vertė viršija 15 000 Eur (be pridėtinės vertės mokesčio) ribą?

Atsakymas.
Pirkimai, kurių vertė viršija 15000 Eur be PVM ir kurie yra CPO LT  kataloge, atliekami per CPO LT. 

Klausimas.
Ar visus pirkimus, kurių sutarties vertė viršija 15000,00 Eur be PVM, vykdys Ignalinos rajono CPO, ar tik tuos, kurių nėra CPO LT kataloge?
Jeigu pirkimą vykdys savarankiškai pati perkančioji organizacija per CPO LT ir pirkimas neįvyks,  ar perkančioji organizacija turės pirkimą perduoti vykdyti Ignalinos rajono CPO?

Atsakymas.
Jeigu pirkimą vykdys savarankiškai pati perkančioji organizacija per CPO LT ir pirkimas neįvyks, pirkimą, kurio vertė pagal to paties tipo  prekių, paslaugų  grupę  viršija 15 000 Eur (be pridėtinės vertės mokesčio), vykdys Ignalinos CPO.  

Klausimas. 
Jeigu pirkimą vykdys savarankiškai pati perkančioji organizacija per CPO LT ir pirkimas neįvyks,  ar perkančioji organizacija turės pirkimą perduoti vykdyti Ignalinos rajono CPO?
Ar visų maisto produktų pirkimas bus atliekamas centralizuotai per Ignalinos rajono CPO, ar perkančioji organizacija galės maisto produktų pirkimą atlikti savarankiškai, jei numatomos sutarties vertė neviršija 15000,00 Eur be PVM arba jei numatomos sutarties vertė viršija 15000,00 Eur be PVM, tačiau reikiamos prekės yra CPO LT kataloge?

Atsakymas.
Peržvelgusi perkančiųjų organizacijų poreikius ir matydama konsoliduoto pirkimo poreikį, Ignalinos rajono CPO pasilieka teisę nuspręsti pati vykdyti konsoliduotą pirkimą per CPO.LT arba sudaryti sąlygas (preliminariąją sutartį ar dinaminę sistemą) mažesnių  nei 15000 Eur be PVM sandorių sudarymui. Tokiam etapui reikia patirties ir pasiruošimo, todėl 2023 m. centralizuotų pirkimų neplanuojama. Apie konsoliduotus pirkimus perkančiosios organizacijos bus informuojamos raštu atskirai.

Klausimas.
Jeigu perkančiajai organizacijai savarankiškai vykdant pirkimą per CPO LT pirkimas įvyks tik iš dalies (pvz., nupirks tik dalį pieno produktų), kas vykdys pirkimą kitai pirkimo daliai (pieno produktų), kai pirkimo dalies vertė neviršys 15 000 Eur (be pridėtinės vertės mokesčio): savarankiškai perkančioji organizacija ar pirkimą vykdys Ignalinos rajono CPO?

Atsakymas. 
Jeigu neįvykdyto pirkimo dalies vertė neviršys 15 000 Eur (be pridėtinės vertės mokesčio), pirkimą atliks perkančioji organizacija. 

Klausimas. 
CPO LT kataloge maisto produktų pirkimo skyriuje yra tokia pirkimo dalis „Vaisiai ir daržovės“ , šios dalies asortimente taip pat įrašytos  perdirbtos daržovės ir vaisiai. BVPŽ  kodai – vaisiai – 03222, daržovės – 03221, perdirbti vaisiai ir daržovės  – 15313. 
 Skaičiuojant CPO LT pirkimo dalies sutarties vertę, ji viršija 33 000 Eur (be pridėtinės vertės mokesčio) ribą, perkančiajai organizacijai savarankiškai vykdant pirkimą per CPO LT pirkimui neįvykus, ar pirkimas atiduodamas vykdyti Ignalinos rajono CPO?
Jeigu CPO LT kataloge pirkimo dalis „Vaisiai ir daržovės“ būtų skaidoma į 3 dalis, tai pirkimo dalys neviršytų 15 000 Eur (be pridėtinio vertės mokesčio) ribos. Perkančioji organizacija pirkimą galėtų vykdyti savarankiškai. 
Kaip teisingai perkančioji organizacija turi apskaičiuoti pirkimo vertes? Skaičiuoti pagal CPO LT katalogo dalį ar pagal BVPŽ kodų 3 skaičius ir skaidyti pirkimą į dalis? 

Atsakymas. 
Vadovaujantis Numatomos viešojo pirkimo ir pirkimo vertės skaičiavimo metodikos, patvirtintos Viešųjų pirkimų tarnybos direktoriaus 2017 m. birželio 27 d. įsakymu Nr. IS-94, 2.9 papunkčiu, „to paties tipo prekės – prekės, kurios priklauso tai pačiai prekių grupei pagal BVPŽ skaitmeninio kodo pirmus tris skaitmenis, išskyrus atvejus, kai tenkinama bent viena iš šių sąlygų:
[bookmark: part_a5a72fcc3f824276ac6974229fe1335d]2.9.1. prekių pirmi penki BVPŽ skaitmeninio kodo skaitmenys skiriasi ir prekės nėra skirtos identiškam ar panašiam naudojimui. 
[bookmark: part_18c8f0188c2f4674b7d5be0f903d2b64]2.9.2. tokių prekių savo asortimente įprastai neturi vienas tiekėjas (atsižvelgiama į tiekėjo specializaciją ir suinteresuotumą atitinkamoje veikloje).“
 Pirkimas gali būti skaidomas į dvi dalis pagal BVPŽ 3 skaičius, t. y. vaisiai ir daržovės 032 (identiškas naudojimas ir ta pati tiekėjo specializacija) ir perdirbti vaisiai  ir daržovės 053 (skirtinga nei vaisių ir daržovių grupės tiekėjo specializacija).  
 Jeigu pirkimą vykdys savarankiškai pati perkančioji organizacija per CPO LT ir pirkimas neįvyks, tai pirkimo dalis pagal to paties tipo prekių grupę, kurio vertė viršija 15 000 Eur (be pridėtinės vertės mokesčio), vykdys Ignalinos CPO.  
 
Klausimas. 
Ar centralizuoto šildymo paslaugos viešąjį pirkimą, kurio sutarties vertė viršija 15 000 Eur ribą, reikia įrašyti į lentelę  „Ignalinos rajono CPO vykdomų centralizuotų viešųjų pirkimų tvarkos taisyklių 1 priedas“ ? 

Atsakymas.
Iš pateikto klausimo neaišku, kokia buvo sudaryta centralizuoto šildymo paslaugų sutartis, todėl negalime pateikti atsakymo. 

Klausimas.
Ar perkančioji organizacija šiais metais vykdys pirkimus pagal pasitvirtintą viešųjų pirkimų planą, ar dalį pirkimų Ignalinos rajono savivaldybė atliks centralizuotai? Kokie pirkimai planuojami centralizuoti?

Atsakymas. 
Vadovaujantis Ignalinos rajono CPO vykdomų centralizuotų viešųjų pirkimų taisyklių, patvirtintų Ignalinos rajono savivaldybės administracijos direktoriaus 2022 m. lapkričio 18 d. įsakymu Nr. VT-520, 8 punktu, pirkimų planą tvirtina pati perkančioji organizacija. Centralizuotai privalomai bus atliekami pirkimai, nurodyti Taisyklių 3.1.1 papunktyje, taip pat prireikus pirkimai, nurodyti Taisyklių 3.1 papunktyje.   

Klausimas. 
Ar visų maisto produktų pirkimas bus atliekamas centralizuotai per Ignalinos rajono CPO, ar perkančioji organizacija galės maisto produktų pirkimą atlikti savarankiškai, jei numatomos sutarties vertė neviršija 15000,00 Eur be PVM arba jei numatomos sutarties vertė viršija 15000,00 Eur be PVM, tačiau reikiamos prekės yra CPO LT kataloge?

Atsakymas. 
Jeigu   planuojamus įsigyti maisto produktus galima įsigyti per CPO LT, siūloma pirkti per CPO LT, nepriklausomai nuo pirkimo vertės. Jeigu vykdant pirkimą per CPO LT, nebuvo gauta pasiūlymų ir    numatoma sutarties vertė viršija 15000 Eur be PVM,  prekes pirks Ignalinos CPO, jeigu neviršija 15000 Eur be PVM, perka pati perkančioji organizacija.  

Klausimas. 
Iki kada reikia pateikti pirkimo dokumentus mokinių pavėžėjimui, kai sutartis turi būti sudaroma iki rugsėjo 10 d.?
Atsakymas. 
Vadovaujantis Ignalinos rajono CPO vykdomų centralizuotų viešųjų pirkimų taisyklių, patvirtintų Ignalinos rajono savivaldybės administracijos direktoriaus 2022 m. lapkričio 18 d. įsakymu Nr. VT-520, 24 punktu, „paraiška ir susiję dokumentai (jeigu reikia, jos papildymai ir patikslinimai) Ignalinos rajono CPO turi būti pateikti ne vėliau kaip prieš:
	24.1. 13–14 savaičių iki planuojamo pirkimo sutarties pasirašymo, kai pagal Viešųjų pirkimų įstatymo nuostatas turi būti atliekamas tarptautinis pirkimas;
	24.2. 7–8 savaitės iki planuojamo pirkimo sutarties pasirašymo, kai pagal Viešųjų pirkimų įstatymo nuostatas turi būti atliekamas supaprastintas pirkimas, išskyrus pirkimus, nurodytus 24.3  papunktyje;
	24.3 3–4 savaitės iki planuojamo pirkimo sutarties pasirašymo, kai pagal Viešųjų pirkimų įstatymo ir Mažos vertės pirkimų tvarkos aprašo nuostatas turi būti atliekamas supaprastintas mažos vertės pirkimas skelbiamos apklausos būdu.
	24.4. Pirkimas naudojantis CPO LT katalogu – 3 savaitės.“. 

  
